钦定古今图书集成/历象汇编/庶征典/第014卷 > 《顺天道疏》许衡
## 钦定古今图书集成/历象汇编/庶征典/第014卷 > 《顺天道疏》许衡

三代而下称盛治者，无若汉之文景。然考之当时，天
象数变，如日食、地震、“山崩、水溃”、“长星”、彗星、孛星之类，
未易遽数。前此后此，凡若是者，小则有水旱之应，大
则有乱亡之应，未有徒然而已者。独文景克承天心，
消弭变异，使四十年间海内殷富，黎庶乐业，移告讦
之风为醇厚之俗，且建立汉家四百年不拔之业。猗
“欤伟哉！未见其比也。”秦之苦天下久矣，加以楚汉之
战，生民糜灭，户不过万。文帝承诸吕变故之馀，入继
正统，专以养民为务。其忧也，不以己之忧为忧，而以
天下之忧为忧；其乐也，不以己之乐为乐，而以天下
之乐为乐。今年下诏劝农桑也，恐民生之不遂；明年
下诏减租税也，虑民用之或乏。恳爱如此，宜其民心
得而和气应也。臣窃见前年秋，孛出西方，彗出东方；
去年冬，彗见东方，复见西方，议者咸谓当除旧布新，
以应天变。臣谓与其妄意揣度，曷若直法文、景之恭
俭爱民为理，明义正而可信也。天之树君，本为下民，
故孟子谓“民为重，君为轻。”《书》亦曰：“天视自我民视，天
听自我民听。”以是论之，则天之道恒在于下，恒在于
不足也。君人者，不求之下而求之高，不求之不足而
求之有馀，斯其所以召天变也。变已生矣，象已著矣，
乖戾之几已萌而不可遏矣，犹且因仍故习，抑其下
而损其不足，谓之顺天，不亦难乎。右六者《难》之目也。
举其要，则修德、用贤、爱民三者而已，此谓治本。治本
立则纪纲可布，法度可行，治功可必。否则爱恶相攻，
善恶交病，生民不免于水火。以是为治，万不能也。